Sixtus etc. Ad futuram rei memoriam, ad cognitam deuotionis constantiam fidei quoque et affectionis feruorem, quibus celsitudinem carissimi in Christo filii nostri Cristierni, Dacie, Suecie, Norwegie, Slauorum, Gottorumque regis illustris erga nos et Romanam ecclesiam clarere prospicimus, exacte dirigentes considerationis intuitum digne ducimur non immerito, ut petitiones suas, illas presertim, per quas sibi fidis et gratis personis se gratiosum reddere ualeat, ad exauditionis gratiam, quantum cum Deo possumus, fauorabiliter admittamus. Cum itaque, sicut idem rex in nostra constitutus presentia nobis exposuit, in Dacie, Suecie, Norwegie, Slauorum et Gottorum regnis, suo temporali dominio subiectis, que plurimum a Romana distant curia, plereque sunt cathedrales, etiam metropolitane ac alie ecclesie, in quibus nonnulle etiam maiores post pontificales ac alie dignitates fore prohibentur; verum si ipsi regi et successoribus suis ius patronatus ac presentandi ac personas ydoeas ac sibi fidas et acceptas et suo statui minime suspectas ad ipsas dignitates, ingruentibus illarum uacationibus, uidelicet ad maiores post pontificales, nobis uel successoribus nostris Romanis pontificibus canonice intrantibus, ac ad alias dignitates huiusmodi locorum ordinarijs(!) perpetuo reseruaretur, concederetur et assignaretur, ex hoc tranquillitati status regis et successorum predictorum procul dubio consuleretur. Vnde predictus rex nobis humiliter supplicauit, ut sibi ac successoribus predictis ius patronatus ac presentandi personas ydoneas ad dignitates huiusmodi, cum illas deinceps uacare contigerit, perpetuo reseruare et concedere de dignitate apostolica dignaremur. Nos igitur ipsius regis in hac parte supplicationibus inclinati jus patronatus ac presentandi personas ydoneas ad singulas Lundensem, Vpsalensem, Sleswicensem, Aboensem, Lincopensem et Arosiensem preposituras ac Roskildensem decanatum ac Arosiensis, Ripensis et Strengensis ecclesiarum archidiaconatus, dignitates in illis post pontificales maiores, necnon archidiaconatum Vpsalensem ac Lundensem, Aboensem et Lincopensem decanatus ac preposituram Roskildensem earundem ecclesiarum etiam dignitates, non tamen in illis post pontificales maiores, ac etiam decanatum ecclesie beate Marie Haffnensis, qui inibi dignitas principalis existit, quotiens illarum et illorum imposterum uacationis casus ingruerit, etiam si ex quauis causa similiter ratione personarum dignitates ipsas obtinentium dispositioni apostolice reseruate sint locorum ordinariis, qui personas ipsas presentatas ad ipsam presentationem instituere debeant et teneantur, regi et successoribus predictis auctoritate apostolica tenore presentium et ex certa scientia reseruamus, concedimus et assignamus, decernentes omnes collationes, acceptiones, prouisiones, presentationes, electiones seu quasuis alias dispositiones de singulis dignitatibus predictis imposterum contra presentium tenorem faciendas, ac quicquid secus in contrarium per quoscunque contigerit attemptari nulla et inualida nulliusque existere roboris uel momenti, non obstantibus quibusuis de dignitatibus in cathedralibus etiam metropolitanis post pontificales maioribus ac in collegiatis ecclesiis principalibus ac aliis generalibus uel specialibus reseruationibus per nos factis, quibus quoad hoc, illis alias in suo robore permansuris, derogamus, contrariis quibuscunque. Volumus autem, quod presentationes personarum ad maiores ac principales dignitates huiusmodi nobis uel Romano pontifici pro tempore existenti infra quatuor mensium spatium a die illarum uacationis computandum, et non alteri fieri debeant, quodque presentandi ad dignitates, que alias forsan reseruate fuerint, infra idem tempus a die presentationis et institutionis ipsorum numerandum nouam prouisionem a nobis uel successoribus nostris predictis petere teneantur; alioquin facte presentationes ac institutiones forsan subsecute nullius sint roboris uel momenti. Nulli ergo omnino hominum liceat hanc paginam nostre reseruationis, concessionis, assignationis, constitutionis, derogationis et uoluntatis infringere uel ei ausu temerario contraire. Si quis autem hoc attemptare presumpserit, indignationem omnipotentis Dei ac beatorum Petri et Pauli apostolorum eius se nouerint incursurum. Datum Rome apud Sanctum Petrum anno incarnationis Dominice millesimo quadringentesimo septuagesimo quarto, decimo kal. maij, pontificatus nostri anno tertio. L de Fulgineo.